Kuigi vähem vaimukad ja intelligentsed, on Kristi-tüüpi naised Lukretsia tüüpi naistest ees elu ja inimeste tundmises; igatahes Klaose tüüpi mehe suhtes pole neil mingeid illusioone, mis võiksid puruneda. Juba sellepärast mitte, et vahekord Kristi tüüpi naisega on Metsanurga romaanikangelasel harilikult väga vana, sageli üsna põline, otsaga  lapsepõlvemälestuste valda ulatuv. Lukretsia tüüpi naine astub Metsanurga romaanikan­gelase ellu märksa hiljem, kuulub enamasti hoopis erinevasse keskkonda, näeb oma meespartnerit mitteigapäevases ümbruses, pidulikumas valguses: ballisaalis, restoranis, kohvikus või loo­duse võluvas raamis, kus vesteldakse mitteargipäevaseist ja hu­vitavaist asjust. Nähes meest proosalisemas ümbruses teissugu­sena, pettutakse paratamatult.